b'\n_START_ARTICLE_\nDagestano istorija\n_START_SECTION_\nPavadinimai\n_START_PARAGRAPH_\nDagestano gyventojai niekada netur\xc4\x97jo bendros tapatyb\xc4\x97s ir termino \xc4\xafvardinti savo regionui. Dabartinis regiono pavadinimas yra kil\xc4\x99s i\xc5\xa1 turk\xc5\xb3 kalbos ir rei\xc5\xa1kia \xe2\x80\x9ekaln\xc5\xb3 \xc5\xa1alis\xe2\x80\x9c (turk. Da\xc4\x9f \xe2\x80\x9ekalnas\xe2\x80\x9c, pers. \xc2\xa0= -stan \xe2\x80\x9e\xc5\xa1alis\xe2\x80\x9c). Istori\xc5\xa1kai \xc5\xa1iai teritorijai \xc4\xafvardinti buvo naudojami \xc4\xafvair\xc5\xabs pavadinimai, duoti aplinkini\xc5\xb3 taut\xc5\xb3. Antikoje regionas vadintas Albanija. V\xc4\x97liau jis buvo \xc5\xbeinomas kaip Lezgistanas (o visi jo gyventojai\xc2\xa0\xe2\x80\x93 lezginai), Taulistanas ir pan.\n_START_SECTION_\nRusijos \xc4\xaftakoje\n_START_PARAGRAPH_\n1796\xc2\xa0m. Rusija atnaujino pastangas paimti Kaukazo region\xc4\x85 ir pa\xc4\x97m\xc4\x97 Derbent\xc4\x85. Kalnie\xc4\x8diams atsisakius paklusti, 1817\xc2\xa0m. kilo Kaukazo karas. \xc4\xae j\xc4\xaf prisijung\xc4\x97 dauguma \xc5\xa0iaur\xc4\x97s Kaukazo taut\xc5\xb3, kurios susivienijo \xc4\xaf \xc5\xa0iaur\xc4\x97s Kaukazo imamat\xc4\x85. Rus\xc5\xb3 paj\xc4\x97goms vadovavo generolas Jermolovas. 1844\xc2\xa0m. \xc4\xafkuriama rus\xc5\xb3 tvirtov\xc4\x97 Petrovskoje, dab. Macha\xc4\x8dkalos pirmtak\xc4\x97. Nors Kumuchas oficialiai paimtas 1820\xc2\xa0m., Imamo \xc5\xa0amilio vadovaujamas karas truko iki pat 1864\xc2\xa0m._NEWLINE_1860\xc2\xa0m. kalnuotajame Dagestane suformuota Dagestano sritis su sostine Temir-chan-\xc5\xa1ure. Pietin\xc4\x97 istorinio Dagestano dalis buvo atiduota Baku gubernijai. Nuo to laiko Dagestanas yra politi\xc5\xa1kai padalintas. 1917\xc2\xa0m., pasinaudodami Rusijos revoliucija, kalnie\xc4\x8diai v\xc4\x97l susijung\xc4\x97 \xc4\xaf nepriklausom\xc4\x85 valstyb\xc4\x99\xc2\xa0\xe2\x80\x93 Kaln\xc5\xb3 Respublik\xc4\x85, kurioje Dagestanas sudar\xc4\x97 atskir\xc4\x85 valstij\xc4\x85._NEWLINE_1920\xc2\xa0m. Dagestane \xc4\xafvesta soviet\xc5\xb3 vald\xc5\xbeia ir jis tapo Taryb\xc5\xb3 S\xc4\x85jungos dalimi. 1921\xc2\xa0m. sudaryta Dagestano autonomin\xc4\x97 respublika, \xc4\xaf kuri\xc4\x85 dirbtinai \xc4\xafjungtos ir nogaj\xc5\xb3 bei kumyk\xc5\xb3 gyvenamos Pakaspijo \xc5\xbeemumos \xc5\xa1iaur\xc4\x97je. Taip Dagestano teritorija i\xc5\xa1augo dvigubai. Autonomin\xc4\x97je respublikoje buvo vykdoma industrializacija, gerinama kra\xc5\xa1o infrastrukt\xc5\xabra. Rus\xc5\xb3 \xc4\xafkurta Macha\xc4\x8dkala tapo did\xc5\xbeiausiu miestu._NEWLINE_Nuo 1991\xc2\xa0m. tapo federacine Rusijos respublika. Iki pat 2006\xc2\xa0m. \xc4\x8dia vadovavo prezidentas Mahomedali Mahomedovas, kuris \xc4\xaftvirtino dargin\xc5\xb3 etnokratij\xc4\x85. Stipr\xc4\x97jant islamizacijai ir vykstant \xc4\x8ce\xc4\x8d\xc4\x97nijos karui, kra\xc5\xa1te vyksta teroristiniai i\xc5\xa1puoliai, \xc4\x8dia veikia Kaukazo emyratas, siekiantis sukurti viening\xc4\x85 musulmoni\xc5\xa1k\xc4\x85 \xc5\xa0iaur\xc4\x97s Kaukazo valstyb\xc4\x99. Dagestane veikia separatistin\xc4\x97s organizacijos, kovojan\xc4\x8dios u\xc5\xbe kra\xc5\xa1to arba atskir\xc5\xb3 etnini\xc5\xb3 grupi\xc5\xb3 nepriklausomyb\xc4\x99.'